**Gyógyszertámogatás**

**1. Ügyleírás:**

A szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 45. § (1) bekezdés c) pontja alapján a képviselő-testület az e törvény rendelkezései alapján nyújtott pénzbeli és természetbeni ellátások kiegészítéseként, önkormányzati rendeletben meghatározott feltételek alapján – pénzbeli vagy természetbeni formában - települési támogatást nyújt. Települési támogatás keretében nyújtható támogatás különösen a gyógyszerkiadások viseléséhez.

Hajdúhadház Város Önkormányzata Képviselő-testületének a települési támogatás megállapításának, kifizetésének, folyósításának, valamint felhasználása ellenőrzésének szabályairól szóló 2/2015.(II.13.) önkormányzati rendelete (a továbbiakban: Rendelet) 3. § (3) bekezdés b) pontja alapján a települési támogatás keretében igényelhető támogatás a gyógyszertámogatás.

A Rendelet 6. § (1) bekezdése alapján a jegyző kérelemre gyógyszertámogatásra való jogosultságot állapít meg annak a Hajdúhadház Város Önkormányzata közigazgatási területén bejelentett lakcímmel rendelkező, és bejelentett lakcímén életvitelszerűen tartózkodó nagykorú személynek, akinek esetében a vényköteles havi rendszeres gyógyító ellátás költsége (a továbbiakban: gyógyszerköltség) a szociális vetítési alap összegének 15%-át (2025. évben: 4.275.-Forint) eléri és meghaladja, feltéve, hogy a családjában az egy főre jutó havi nettó jövedelem összege nem haladja meg:

 a) két vagy több személyes háztartás esetében a szociális vetítési alap összegének 200 %-át (2025. évben 57.000.-Forintot),

 b) egyedül élő esetében a szociális vetítési alap összegének 300 %-át (2025. évben 85.500.- Forintot).

A Rendelet 6. § (1a) bekezdése alapján különös méltánylást érdemlő esetben is megállapítható a gyógyszertámogatás, ha a kérelmező családjában az egy főre jutó havi nettó jövedelem maximum 10 %-kal haladja meg a 6. § (1) bekezdésben megállapított jövedelemhatárt, feltéve, hogy a kérelem a támogatáshoz kapcsolódó egyéb jogosultsági feltételeknek megfelel.

Nem jogosult gyógyszertámogatásra, aki közgyógyellátásra jogosult.

A Szoctv. 4. § (1) bekezdés c) pontja alapján család: egy lakásban, vagy személyes gondoskodást nyújtó bentlakásos szociális, gyermekvédelmi intézményben együtt lakó, ott bejelentett lakóhellyel vagy tartózkodási hellyel rendelkező közeli hozzátartozók közössége.

A Szoctv. 4. §(1) bekezdés d) pontja alapján közeli hozzátartozó:

da) a házastárs, az élettárs,

db) a húszévesnél fiatalabb, önálló keresettel nem rendelkező; a huszonhárom évesnél fiatalabb, önálló keresettel nem rendelkező, nappali oktatás munkarendje szerint tanulmányokat folytató; a huszonöt évesnél fiatalabb, önálló keresettel nem rendelkező, felsőoktatási intézmény nappali tagozatán tanulmányokat folytató vér szerinti gyermek, örökbe fogadott gyermek, mostohagyermek és a Ptk. szerinti gyermekvédelmi nevelőszülő által e jogviszonya keretében nevelt gyermek kivételével a nevelt gyermek (a továbbiakban: nevelt gyermek),

dc) korhatárra való tekintet nélkül a tartósan beteg, az autista, illetve a testi, érzékszervi, értelmi vagy beszédfogyatékos vér szerinti, örökbe fogadott, mostoha-, illetve nevelt gyermek, amennyiben ez az állapot a gyermek 25. életévének betöltését megelőzően is fennállt (a továbbiakban: fogyatékos gyermek),

dd) a 18. életévét be nem töltött gyermek vonatkozásában a vér szerinti és az örökbe fogadó szülő, a szülő házastársa vagy élettársa, valamint a db) vagy dc) alpontban meghatározott feltételeknek megfelelő testvér.

A Szoctv. 4. §(1) bekezdés e) pontja alapján egyedülélő: az a személy, aki egyszemélyes háztartásban lakik.

A havi receptköteles gyógyszerszükségletet a háziorvos igazolja, az ehhez kapcsolódó gyógyszerköltséget a gyógyszertár igazolja le.

A háziorvosi igazoláson kizárólag a kérelmező személyes szükségletének kielégítéséhez szükséges gyógyszerköltséget lehet feltüntetni.

A gyógyszertámogatás összege az igazolt havi gyógyszerköltség 50%-a, de legfeljebb havi 8.000.-Forint összegben állapítható meg.

A gyógyszertámogatást a kérelem benyújtását követő hónap 1. napjától az adott év december 31. napjáig lehet megállapítani.

A gyógyszertámogatás kizárólag pénzbeli formában nyújtható, havi rendszerességgel nyújtott ellátás.

**2. Az ügyintézéshez szükséges okiratok, dokumentumok, űrlapok:**

Az ellátás megállapítása kérelemre történik, melyet az e célra rendszeresített formanyomtatványon kell előterjeszteni. A kérelemhez csatolni kell a formanyomtatványban felsorolt – az ellátásra való jogosultság megállapításához szükséges – mellékleteket.

Az önkormányzat által nyújtott szociális ellátásra való jogosultság elbírálása érdekében a kérelmezőnek csatolnia kell saját és a családjában élő személyek – kérelem benyújtását megelőző hónapra vonatkozó - jövedelmigazolását (munkáltatói igazolás, nyugellátás esetén nyugdíj szelvény, valamint a kifizető által kiállított nyugdíjközlő lap, utolsó havi folyószámla kivonat, járási hivatal által folyósított ellátásokról hatósági bizonyítvány, alkalmi munkáról nyilatkozat, munkaügyi szervek által folyósított rendszeres pénzellátás esetén az erről szóló határozat).

Amennyiben a támogatást igénylő, vagy a vele egy háztartásban élő nagykorú személy jövedelemmel nem rendelkezik, akkor erről nyilatkozni kell.

A 16 éven felüli gyermek iskolalátogatási igazolását, vagy a hallgatói jogviszony igazolást a kérelemhez csatolni kell.

A kérelemhez mellékelni kell a háziorvos által kiállított, a gyógyszertár által leigazolt, kérelmező által rendszeresen szedett, vényköteles gyógyszerek havi rendszeres gyógyszerköltségét tartalmazó igazolást.

**3. Az eljáró szerv adatai, elérhetősége:**

Hajdúhadházi Polgármesteri Hivatal

4242 Hajdúhadház, Bocskai tér 1. szám

Telefon:  06-52-384-103

Email: szocial@hajduhadhaz.hu

Hivatali kapu rövid neve: HADHAZ

KRID azonosító: 208072952

**4.Az eljáró szerv illetékességi területe:** Hajdúhadház város közigazgatási területe

**5. Az ügyintézés helye, ügyfélfogadási idő:**

**Helyszín:** Hajdúhadházi Polgármesteri Hivatal Hatósági és Szociális Iroda

 4242 Hajdúhadház, Mester utca 26. szám

|  |  |
| --- | --- |
| Hétfő | 08:00 - 12:00 |
| Kedd | 08:00 - 12:00 |
| Szerda | 13:00 - 17:30 |
| Csütörtök | nincs ügyfélfogadás |
| Péntek | nincs ügyfélfogadás |

**6. Ügyintézés határideje, a jogorvoslati kérelem benyújtására nyitva álló határidő:**

Az ügyintézés határideje 8 nap.

A döntés ellen a közléstől számított 15 napon belül Hajdúhadház Város Önkormányzata Képviselő-testületéhez (4242 Hajdúhadház, Bocskai tér 1. szám) címzett, de a Hajdúhadházi Polgármesteri Hivatal Jegyzőjéhez (4242 Hajdúhadház, Bocskai tér 1. szám) benyújtott illetékmentes fellebbezéssel lehet élni.

**7. Eljárási illeték, vagy igazgatási szolgáltatási díj:**

A szociális igazgatási eljárás költség-és illetékmentes.

**8. Kapcsolódó jogszabályok**

* A szociális igazgatásról és szociális ellátásokról szóló 1993. évi III. törvény
* Az általános közigazgatási rendtartásról szóló 2016. évi CL. törvény
* Az illetékekről szóló 1990.évi XCIII. törvény
* Hajdúhadház Város Önkormányzata Képviselő-testületének a települési támogatás megállapításának, kifizetésének, folyósításának, valamint felhasználása ellenőrzésének szabályairól szóló 2/2015.(II.13.) önkormányzati rendelete
* Hajdúhadház Város Önkormányzata Képviselő-testületének a Képviselő-testület hatáskörének átruházásáról önkormányzati hatósági ügyben szóló 4/2015.(II.13.) számú önkormányzati rendelete

***A hivatkozott jogszabályok elérhetőek a Nemzeti Jogszabálytár oldalán:*** [***https://njt.hu/***](https://njt.hu/)

***Hajdúhadház Város Önkormányzata Képviselő-testületének hatályos önkormányzati rendeletei elérhetőek a Nemzeti Jogszabálytár Önkormányzati rendeletek tárában:*** [***https://or.njt.hu/***](https://or.njt.hu/)

**9. Kapcsolódó dokumentumok, nyomtatványok:**

Kérelem Gyógyszertámogatás megállapítására

Igazolás a biztosított havi receptköteles gyógyszerköltségéről